
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec 2Ro/664/2008 6608210376 13. 02. 2026 JUDr. Janka Gibaľová ECLI:SK:OSLC:2026:6608210376.2
Uznesenie Okresný súd Lučenec v spore žalobcu: A. B., narodený XX.XX.XXXX, trvale bytom C. D. XXX/XX, XXX XX E., zast.: JUDr. Ladislav Kováč, advokát so sídlom M. Bela 2, 984 01 Lučenec, proti žalovanému: INTERTREND, s.r.o. “v konkurze“, naposledy so sídlom Staničná 37, 985 11 Halič, IČO: 31 644 767, ktorý bol z obchodného registra vymazaný dňa 19.09.2019, o zaplatenie 1.034,78 Eur (31.174 Sk) s príslušenstvom, takto rozhodol: I. Konanie z a s t a v u j e . II. Žiadna zo strán n e m á n á r o k na náhradu trov konania. odôvodnenie: 1. Na Okresnom súde Lučenec (ďalej len „súd“) sa viedol spor o zaplatenie 1.034,78 Eur s príslušenstvom. 2. Uznesením Okresného súdu Banská Bystrica sp. zn. 1K/20/2008 zo dňa 28.08.2008 bol na majetok dlžníka – žalovaného vyhlásený konkurz. Nakoľko uznesenie o vyhlásení konkurzu bolo zverejnené v Obchodnom vestníku č.171b/2008 vydanom dňa 04.09.2008, súdne konanie sa v zmysle § 47 ods. 1 ZoKR vyhlásením konkurzu zo zákona prerušilo. 3. Súd lustráciou v Obchodnom registri zistil, že na základe rozhodnutia Okresného súdu Banská Bystrica č.k. 1K/20/2008-426 zo dňa 19.09.2017, ktorým bol zrušený konkurz na majetok úpadcu INTERTREND, s.r.o. “v konkurze“ po splnení konečného rozvrhu výťažku, bola obchodná spoločnosť INTERTREND, s.r.o. (žalovaný), z obchodného registra ex offo vymazaná. 4. Podľa § 470 ods. 1 zákona č. 160/2015 Z.z. Civilný sporový poriadok (ďalej len „CSP“) ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 5. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len "procesné podmienky"). 6. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 7. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 8. Podľa § 64 CSP, ak strana zanikne počas konania skôr, ako sa konanie právoplatne skončilo, súd rozhodne, že v konaní pokračuje s jej právnym nástupcom. Ak právneho nástupcu niet, súd konanie zastaví.
9. Podľa § 20a ods. 2 zákona č. 40/1964 Zb. Občiansky zákonník, právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak. 10. Vzhľadom na skutočnosť, že žalovaný zanikol výmazom z obchodného registra bez právneho nástupcu dňa 19.09.2019, t. j. po začatí konania stratil procesnú subjektivitu, čo predstavuje neodstrániteľný nedostatok procesnej podmienky, súd v súlade s § 64 CSP v spojení s § 161 ods. 2 CSP konanie zastavil. 11. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 12. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 13. Keďže súd konanie zastavil z dôvodu, že žalovaný po začatí konania zanikol bez právneho nástupcu, procesné zavinenie zastavenia konania nemožno pripísať žiadnej zo strán sporu, preto súd rozhodol o trovách konania podľa § 256 ods. 1 CSP a contrario tak, že žiadnej zo strán nárok na náhradu trov konania nepriznal. Poučenie: Proti tomuto rozhodnutiu je prípustné odvolanie, ktoré sa podáva v lehote 15 dní odo dňa doručenia, prostredníctvom Okresného súdu Lučenec, Dr. Herza 14, 984 37 Lučenec na Krajský súd v Banskej Bystrici, a to písomne. Podľa ustanovenia § 363 CSP, v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:OSLC:2026:6608210376.2 (dáta aktuálne k 11. 11. 2026). Záväzné je znenie zverejnené súdom.




